Document ID: 32005D0200

KOMISIJAS LĒMUMS
(2005. gada 2. marts),
ar ko atļauj Igaunijai, Latvijai, Lietuvai un Maltai noteikt stingrākas prasības attiecībā uz vējauzu (Avena fatua) klātbūtni graudaugu sēklās
(izziņots ar dokumenta numuru K(2005) 462)
(Autentisks ir teksts tikai igauņu, latviešu, lietuviešu un maltiešu valodā)
(Dokuments attiecas uz EEZ)
(2005/200/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 14. jūnija Direktīvu 66/402/EEK par graudaugu sēklu tirdzniecību (1) un jo īpaši tās 14. panta 1. punkta a) apakšpunktu,
ņemot vērā Igaunijas Republikas, Latvijas Republikas, Lietuvas Republikas un Maltas Republikas iesniegto pieprasījumu,
tā kā:
(1)
Direktīva 66/402/EEC nosaka pielaides vējauzu (Avena fatua) klātbūtnei graudaugu sēklās.
(2)
Igaunija, Latvija, Lietuva un Malta ir pieprasījušas atļauju graudaugu sēklu tirdzniecībai piemērot stingrākas prasības nekā Direktīvā 66/402/EEK noteiktās.
(3)
Igaunijā, Latvijā, Lietuvā un Maltā savā valstī ražotajām graudaugu sēklām piemēro stingrākas prasības nekā Direktīvā 66/402/EEK noteiktās. Turklāt minētajās dalībvalstīs norit kampaņa, lai izskaustu Avena fatua klātbūtni graudaugu sēklās.
(4)
Tādēļ Igaunijai, Latvijai, Lietuvai un Maltai jāļauj citu valstu izcelsmes graudaugu sēklu tirdzniecībai noteikt stingrākas prasības nekā paredzēts Direktīvā 66/402/EEK.
(5)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Igaunijai, Latvijai, Lietuvai un Maltai ir atļauts pieprasīt, lai graudaugu sēklām, kuras paredzēts tirgot to teritorijā, būtu pievienots Direktīvas 66/402/EEK 11. pantā noteiktais oficiālais sertifikāts, kas apliecina atbilstību Komisijas Direktīvas 74/268/EEK (2) 2. panta nosacījumiem.
2. pants
Igaunija, Latvija, Lietuva un Malta dara zināmu Komisijai, no kuras dienas un kādā veidā attiecīgā valsts plāno izmantot 1. pantā piešķirtās tiesības.
Kad Igaunija, Latvija, Lietuva un Malta pieņem tiesību aktus saskaņā ar 1. pantā piešķirtajām tiesībām, tās tūlīt dara zināmus Komisijai šos tiesību aktus un dienu, no kuras tie piemērojami.
Komisija par to informē pārējās dalībvalstis.
3. pants
Šis lēmums adresēts Igaunijas Republikai, Latvijas Republikai, Lietuvas Republikai un Maltas Republikai.
Briselē, 2005. gada 2. martā

Labels: 17
5
3
6
18